Geen boeke, opleiding vir nuwe skoolleerplanArgieffoto Sommige skole in Namibië maak fotostate van onderrigmateriaal vir onderwysers om leerders van dié land in die nuwe leerplan te onderrig omdat hulle nog geen handboeke ontvang het nie. Al het dié land se departement van onderwys veranderinge aan die nasionale leerplan reeds vyf jaar gelede aangekondig, het talle skoolhoofde landwyd die afgelope week gesê hulle sukkel nie net met ŉ kort aan handboeke nie, maar dat die onderwysers ook nie behoorlik op die nuwe kurrikulum voorberei is nie, berig The Namibian. Die voormalige minister van onderwys, David Namwandi, het die invoering van die nuwe leerplan in 2014 bekendgemaak. Van die vernaamste veranderings is dat gr. 10 nie langer ŉ laaste jaar van ŉ kind se hoërskoolloopbaan kan wees nie, maar eers gr. 11. Ten spyte van die jare lange waarskuwing dat die leerplan ingrypend sou verander, het skoolhoofde aan die Windhoekse dagblad gesê daar is geen handboeke vir die nuwe leerplan nie. Die waarnemende hoof van die Sekondêre Skool Duinesig op Walvisbaai, Harry Renz, het gesê sy skool moet fotokopieë van onderrigmateriaal vir die onderwysers maak. Volker Shikongo, waarnemende hoof van Tutaleni High School, sê hulle sukkel ook met ŉ tekort aan leerstof. Hy sê onervare eksaminatore is ook ŉ probleem, want toe hulle verlede jaar ŉ proeflopie met die nuwe leerplan gedoen het, was dit effens uitdagend omdat die eksaminatore nog daarop voorberei is nie. Peka Semba, direkteur van onderwys in die Omaheke-streek, sê egter die nuwe plan is in die leerders se beste belang, want dit bied ŉ groter vakkeuse, veral in ŉ tegniese rigting. Volgens hom is onderwysers behoorlik tydens werksessies opgelei, maar kla sommige nou “omdat dit bloot menslike natuur is” om teë te skop teen verandering.